Matkakorvausselvitys antoi sysäyksen Ekhvan ohjeiden selkeyttämiseen

Keväällä alkanut Etelä-Karjalan hyvinvointialueen (Ekhva) matkakorvauslaskujen selvitys on loppusuoralla.

Ekhva tiedotti toukokuussa 2024 havainneensa kotiin palveluja tuottavien palvelusetelituottajien matkakorvausten laskutuksessa epäyhtenäisyyksiä ja virhelaskutuksia. Samalla palvelusetelituottajille toimitettiin tarkennetut ohjeet matkakorvausten laskutuskäytänteistä ja pyynnöt tarkastella omien laskujensa ohjeiden mukaisuutta sekä ilmoittaa mahdollisista laskutusvirheistä Ekhvalle alkusyksyyn 2024 mennessä.

Ekhva lupasi antaa mahdollisista takaisinperinnöistä helpotusta niille yrittäjille, jotka ilmoittavat oma-aloitteisesti virheellisesti toteutuneita matkakorvauslaskutuksia vuosien 2023–2024 ajalta.

Läpinäkyvyys parantui

Ekhva sai alkusyksyyn asetettuun määräaikaan mennessä palvelusetelituottajilta toistakymmentä oma-aloitteista ilmoitusta matkakorvauksissa havaituista virheistä. Lisäksi Ekhva teki omiin selvityksiinsä perustuen joitain tarkennuspyyntöjä palveluseteliyrittäjille.

Selvittelyn yhteydessä havaittiin, että osa epäselvyyksistä ja virheistä liittyi sääntökirjan ehtojen soveltamisohjeiden ja matkojen kirjausohjeiden tarkennustarpeisiin sekä tietojärjestelmän toiminnallisiin ominaisuuksiin.

Ohjeiden tarkennukset sekä muut tarpeelliset toimenpiteet toimintaprosessien selventämiseksi on käynnistetty.

− Olemme tyytyväisiä, että käynnistetty selvitys toi läpinäkyväksi ohjeistuksiemme tarkennustarpeet ja saimme korjattua sellaiset toimintamallit, joissa yrittäjien yhdenvertainen kohtelu ei kaikin osin toteutunut, toteaa strategia- ja hallintojohtaja Kaisa Heino.

− Esitän samalla lämpimät kiitokseni hyvinvointialueen puolesta kaikille toimijoille hyvästä yhteistyöstä asian selvittämiseksi.

Lopputuloksena on sovittu muutamista laskuhyvityksistä ja takaisinperintätoimista, jotka ovat suuruudeltaan joitain tuhansia euroja. Lisäksi joitakin selvityksiä sekä neuvotteluja takaisinperinnän käytännön toteuttamisesta on vielä kesken. Ekhva ei suorita takaisinperintöjä niiden oma-aloitteisesti toimitettujen ilmoitusten perusteella, joissa kyse on ollut kokonaisuutena alle 500 euron suuruisesta laskutusvirheestä.

Lisätietoja:

Kaisa Heino, strategia- ja hallintojohtaja, p. 040 627 5521, kaisa.heino@ekhva.fi